ערעור שהגיש אתמול אמן החושים וכוכב הטלוויזיה אורי גלר לבית המשפט המחוזי בת"א, על החלטת רשות המסים לחייב אותו במס רכישה על הדירה המפוארת שבה הוא מתגורר ביפו העתיקה, מקפל בתוכו סיפור מטריד במיוחד. זהו סיפור על נכס ציבורי במיקום יוקרתי, הנמצא בבעלות עיריית תל אביב, אשר גלר — שבבעלותו הייתה עד לא מזמן אחוזת פאר בבריטניה שהוצעה למכירה בסכום של למעלה מ־15 מיליון ליש"ט — מתגורר בו תמורת דמי חכירה חודשיים של כ־960 שקלים בלבד. הבית, שאותו שיפץ גלר, נמצא ברחוב כיכר קדומים ביפו, משקיף על נמל יפו, וכולל 3 מפלסים וגג, בשטח 150 מ"ר ברוטו.
הנכס שייך לחברה לפיתוח יפו העתיקה (חפ"י), שמאז שנות ה־60 אחראית על פיתוח האזור. לפני עשרות שנים כשהמתחם עוד היה חממה של פשע, הוחלט במסגרת תוכנית שיקום לאפשר לאמנים לחכור במקום דירות ל־49 שנים שישמשו אותם ליצירה ומגורים. והשיטה עבדה: אמנים צעירים, רבים מהם חסרי גב כלכלי, עברו להתגורר במקום, הרבה בזכות דמי החכירה הנמוכים הנגזרים משווי הנכסים הישנים והיעדר תוכניות בנייה שישביחו אותם.
השאלה היא מיהו אמן כזה שזכאי לקבל לשימושו נכס ציבורי במיקום אטרקטיבי תמורת תשלום נמוך מאוד על פני תקופה של עשרות שנים? על כך מחליטה ועדת אמנים. ברגע שאדם מוכר על ידיה כאמן הוא זכאי לחכור נכס במקום. גלר, כך נמסר לנו אתמול מעיריית ת"א, הוכר כאמן ועל כן היה זכאי לקבל את חבילת החכירה.
על פי ההסכם של גלר עם חפ"י שנחתם בשנת 2016 ונחשף אתמול במסגרת מסמכי הערעור, גלר יחכור את הנכס עד שנת 2072 בתמורה לסכום שנתי של 11,500 שקל בלבד. במועד החתימה הוא שילם בנוסף סכום חד פעמי של 356.5 אלף שקלים, המהווים 15.5% משווי הנכס בשמאות — 2.3 מיליון שקל (שנקבע על ידי שני שמאים).
והנה כך בזכות מנגנון שהיה אמור להיטיב ולסייע בפיתוח האזור, ומי שהיה אמור ליהנות ממנו הם אמנים שידם אולי לא משגת, מתגורר לו תמורות סכומים זניחים אדם בעל יכולת כלכלית לרכוש לעצמו בית בסכומים גבוהים הרבה יותר.
רשות המסים מבקשת עכשיו להטיל על גלר לפחות מס רכישה. אבל לשיטתו, הוא לא צריך לשלם אותו. על פי שומת המס שהוציאה הרשות, הסכם החכירה שעליו חתם גלר הוא עסקה שבה הוא רכש קרקע, ועל כן הוא חייב בתשלום מס רכישה (6%) על שווי הנכס לפי השמאות.
גלר מצדו טען שהוא רכש רק את האופציה לחכירה ועל כן חייב באפס מס, מאחר שרק חידש את החוזה שהסתיים. לחלופין הוא שאם אכן מדובר ברכישה, אז הוא קנה בעצם דירה, לא קרקע. ומשום שמדובר בדירה ראשונה, עליו לשלם מס רכישה של 3.5%—5% רק על הסכום שבין 1.6 מיליון שקלים ועד 2.3 מיליון שקלים. כלומר מס בהיקף זניח של כמה עשרות אלפי שקלים בלבד. במחלוקת מעורבים עוד כמה דיירים באזור.
רשות המסים דחתה לאחרונה את ההשגה שהגיש גלר על חיובו במס. עורכי דינו של גלר, דוד בסון ויהושע יצחקי ממשרד הרטבי־בורנשטיין־בסון, הגישו אתמול ערר על ההחלטה לדחות את ההשגה. את תגובת גלר לא היה ניתן להשיג.
מחברת אתרים, בעלת השליטה בחברה לפיתוח יפו העתיקה, נמסר לגבי גובה דמי החכירה של הנכס שבו מתגורר גלר: "דמי החכירה שמשלמים חוכרים ביפו העתיקה מחושבים מערך הקרקע בלבד. החברה אינה מתייחסת לנתונים הכספיים בנוגע לחוכר מסוים או למוחכר מסוים ביפו העתיקה".
"את הדירה הזו קנינו לפני עשר שנים", מספר גלר. "אמרתי לחנה שאולי כדאי שיהיה לנו בסיס קטן בישראל. כבר אז הגעגועים שלנו היו עזים, והמשיכה המגנטית לכאן כבר הייתה חזקה מאוד. נכנסתי לאינטרנט לחפש מודעות ונתקלתי בתמונה של הנוף הזה. גרנו במקומות מרהיבים, אבל אמרתי לחנה – זו גלויה. שבוע אחרי שנחתי בארץ כדי לצלם את 'היורש', הלכנו לכאן ברגל ממלון הילטון. המוכרת העלתה אותנו לגג והלסת שלנו צנחה. אמרנו זהו זה, וקנינו".
בקרוב יפתח מוזיאון חדש ביפו העתיקה על שמו ושיציג כפיות מכופפות. לא בדיחה. הזויים באתרים. לבדוק היטב את הרקובים האלה.
אורי גלר חייב לי טבעת כבר 48 שנים.
כשאורי גלר התחיל את דרכו הוא הופיע במועדון המערה ביפו ובסוף ההופעה כמעט, הוא ביקש חפצים מאנשים כדי לכופף אותם. אז נתתי לו טבעת שלי שהוא לא הצליח לכופף אבל גם לא החזיר לי אותה אף פעם. כפרה על הטבעת, רק הסיפור מעניין. איך הוא היצליח לעבוד על כולם בעיניים עם הכיפופים שלו ולעשות מיליונים מבלוף. אני חושבת שהוא יכול להחליף את ביבי כי הוא לא עשה כלום באמת ולא יכול לפגוע בזבוב אבל לתחמן הוא יודע יותר טוב מביבי כי מאמינים לו ולביבי לא.
שחיתות ממדרגה ראשונה. רכוש ציבורי שניתן כניראה למי שקרוב לצלחת.